ང་ཚོ་མི་ཡུལ་ས་མཐར་བཙན་བྱོལ་བའི་གནས་སྐབས་སུ་རླབས་ཆེའི་བྱ་བ་བཟང་པོ་འདི་འདྲ་སྒྲུབ་ཐུབ་པ་ནི།གཙོ་བོ་ང་ཚོར་བླ་ན་མེད་པའི་དབུ་འཁྲིད་བཟང་པོ་༸གོང་ས་༸སྐྱབས་མགོན་ཆེན་པོ་མཆོག་འདི་ལྟ་བུ་ཡོད་པ་དང་།༸གོང་ས་མཆོག་ནས་ཞི་བདེ་དང་དྲང་བདེན་ཡང་དག་གི་རླབས་ཆེའི་མཛད་བྱུས་བཟང་པོའི་འོག་བསམ་བློའི་ལམ་ཕྱོགས་སྟོན་མཁན་གྱི་སྒྲིག་འཛུགས་སམ།གཞུང་འདི་འདྲ་ཞིག་ཡོད་པ།དེ་ལ་རྒྱ་ཆེའི་མང་ཚོགས་ནས་དགའ་མོས་དང་།ཡིད་ཆེས།རྒྱབ་སྐྱོར་མཐའ་གཅིག་ཏུ་ཞུས་པ་བཅས་ལ་བརྟེན་ནས་བྱུང་བ་ཞིག་ཡིན་པས་ན།མ་འོངས་པར་ཡང་དོན་ངོ་མའི་སྤྲོ་སྐྱིད་དང་ལྡན་ཞིང་།བོད་མི་མང་གི་འདོད་བློ་ཡོངས་སུ་ཁེངས་པའི་བདེ་སྐྱིད་ཀྱི་མདུན་ལམ་ཤར་རྒྱུ་ནི་ངེས་པ་ཡིན།བར་བརྒལ་གྱི་དུས་ཤིག་ན་ང་ཚོ་གཞིས་བྱེས་བོད་རྒྱ་ཆེའི་མང་ཚོགས་ལ་བོད་ཀྱི་ལོ་རྒྱུས་ཐོག་བྱུང་མ་མྱོང་བའི་ཁྲག་དང་།མིག་ཆུའི་རྒྱུན་མ་ཆད་པའི་དཀའ་སྡུག་ཁོ་ནའི་འོག་ནས་གང་ཅིའི་ཉམས་མྱོང་མང་པོ་བྱུང་བ་དང་།དེ་བཞིན་འཛམ་གླིང་གི་གནས་ཚུལ་ཧ་ཅང་མང་པོ་མཐོང་ཐོས་ཤེས་རྟོགས་རྒྱ་ཆེ་བྱུང་ཡོད་གཤིས།ད་ཆ་རང་གི་རྒྱལ་ཁབ་རང་དབང་སྔ་སོར་འཆུད་ཐབས་དང་།རྒྱ་ཆེའི་གཞིས་ལུས་མང་ཚོགས་རྣམས་བཟོད་དཀའི་སྡུག་བསྔལ་ལས་གྲོལ་བའི་ཆེད་དུ་མདུན་ནས་མདུན་དུ་བསྐྱོད་རྒྱུ་ལས།ཞུམ་པ་དང་།སྒྱིད་ལུགཕྱི་བཤིག་ནམ་ཡང་བྱ་ཐབས་མེད།